钦定古今图书集成/明伦汇编/家范典/第084卷 > 《协和婚赋》蔡邕
## 钦定古今图书集成/明伦汇编/家范典/第084卷 > 《协和婚赋》蔡邕

惟情性之至好，欢莫伟于夫妇。受精灵之造化，固神
明之所使。事深微以元妙，实人伦之肇始。考邃初之
原本，揽阴阳之纲纪。乾坤和其刚柔，《艮兑》感其脢腓。
《葛覃》恐其失时，《摽梅》求其庶士。唯休和之盛代，男女
得乎年齿。婚姻协而莫违，播欣欣之繁祉。良辰既至，
婚礼已举，二族崇饰，威仪有序。嘉宾僚党，祁祁云聚。
车服照路，《骖𬴂》如舞。既臻门屏，结轨下车。阿傅御竖，
雁行蹉跎。丽女盛饰，烂如春华。